Ili nntella' u nniżżel jekk għandix niġbed l-attenzjoni tal-qarrejja fuq il-periklu li jġib miegħu l-bexx bil-pestiċida. Dan għax mill-ewwel issib minn jgħidlek li mingħajr il-bexx il-prodotti tal-ikel imorru lura, jew inkella nfuru bl-insetti. Imma ħadd ma jgħidlek il-konsegwenzi li ġġib magħha ċerta kimika li titħallat mal-bexx Din il-kimika tagħmel ħafna ħsara lill-ambjent kif ukoll lil saħħitna. Din is-sustanza tossika qed tintuża intenzjonalment mingħajr ebda kontroll mill-bniedem biex teqred kull xorta ta' ħajja, bħall-annimali, għasafar, insetti (bħan-naħal) u l-iktar kontaminazzjoni fil-water table. Din il-kwalità ta' bexx qiegħda toħloq problemi kbar madwar id-dinja li l-konsumatur mhux qiegħed jinduna bihom. L-aqwa li l-prodott tal-ikel jidher sabiħ fl-għajn fis-supermarkets. Il-pestiċidi ma jintużawx biss fl-agrikultura imma qed jintużaw ukoll fid-djar, fl-iskejjel, fil-ħwienet, foresti, triqat, l-ajruplani u vapuri. F'kelma waħda l-pestiċidi ssibhom mifruxin f'kull rokna tad-dinja. Insibu l-pestiċidi fl-arja li nieħdu n-nifs minnha u fl-ilma li nixorbu. L-użu tad-DDT Skont l-istorja, fl-1874, insibu li beda jintuża għall-ewwel darba speċi ta' bexx biex inaqqas l-insetti minn fuq wiċċ ir-raba'. Fl-1939, Paul Hermann Muller, spiżjar Żvizzeru, kien skopra l-kimika DDT. Din kienet tintuża fit-Tieni Gwerra Dinjija biex tikkontrolla l-mard tal-malarja u mard tat-tifu fost it-truppi. Fl-1948, Muller kien ingħata l-Premju Nobel fil-Mediċina għal din l-iskoperta. Wara l-gwerra, id-DDT beda jintuża fl-agrikultura. Kien jintuża mingħajr kontroll, sakemm minlok ġid bdiet issir ħsara. Fl-1962 ġie ppubblikat ktieb bl-isem The Silent Spring minn Rachel Carson, fejn tgħid li l-kimika tad-DDT qiegħda tintuża f'ammonti kbar mingħajr ebda kontroll fuq l-uċuħ tar-raba' bil-konsegwenza li qed teqred l-ambjent, speċjalment l-għasafar u anke l-bniedem. Din il-pubblikazzjoni qajmet ftit inkwiet fl-Istati Uniti, tant li fl-1972 din il-kimika ġiet irtirata mis-suq. L-Indja biss għadha sal-lum timmanifattura d-DDT. Kienet ħasra li damu ma indunaw il-ħsara li ġabet magħha din il-kimika. Fost l-eluf ta' għasafar u annimali li kienu jmutu b'din il-kimika velenuża, insibu l-ajkla Amerikana ta' għonqa abjad. Iktar kontroll Minkejja li nafu li ċertu bexx huwa perikoluż, xorta għadu jintuża. Hemm min jirraġuna li jekk iħallat din il-kimika ma' ammont inqas ta' ilma, l-effett ikun ikbar. Nafu wkoll li jekk bniedem jesponi ruħu ħafna bl-ambjent fejn ikun qed isir il-bexx bil-pestiċida, ikun qiegħed ipoġġi saħħtu f'periklu kbir. F'Mejju tat-2010, xjentisti mill-Università ta' Monteal u l-Università ta' Harvard, sabu li l-bexx bil-pestiċida fuq il-frott u l-ħaxix tal-ikel jirdoppja r-riskju tal-ADHD (attention deficit hyperactivity disorder)fit-tfal. Qalu wkoll li l-pestiċida teffettwa l-ġilda, uġigħ fir-ras, sturdamenti u iritazzjoni fl-għajnejn. Każ eċċessiv jista' jkun fatali. Dawn l-effetti fuq il-bniedem jistgħu jfeġġu snin wara. Instab li residenti li joqogħdu viċin l-irziezet huma suġġetti ta' iktar mard. Teżisti ħafna informazzjoni biex il-bexx ikun ikkontrollat u mingħajr perikli. Jeżiti lbies apposta biex jintlibes waqt il-bexx biex jipproteġi l-ġisem mir-raxx tal-kimika. Hu ssuġġerit biex ix-xogħol bil-bexx isir, jekk jista' jkun, qabel inżul ix-xemx biex in-naħla ma tkunx effettwata. M'għandux isir bexx meta jkun ħafna riħ. Ħafna mill-prodotti tal-bexx jinbiegħu b'mod ikkontrollat mill-ħwienet u mhux faċli li wieħed jaqbad u jmur jixtrih mingħajr permess. Soluzzjoni biex tispiċċa l-pestiċida Aħna ma rridux li l-ikel ikun ikkontaminat. Irridu li l-arja, l-ilma u l-ħamrija jkunu nodfa mill-kimika tossika. Il-pestiċidi għandhom jitnaqqsu jew jispiċċaw għalkollox u l-prodott agrikolu għandu jitkabbar b'mod organiku. Fil-kċina m'għandux jintuża ċertu spray biex noqtlu l-wurdien jew in-nemus, imma nużaw trab apposta li m'għandux rieħa u li ma jagħmilx ħsara fl-arja. Il-frott, meta jitqaxxar, xorta jkun għad fadallu persentaġġ ta' pestiċida ġo fih. Il-frawli huwa l-iktar frott espost għall-kontaminazzjoni bil-bexx. Ħafna bexx jitħallat mal-ilma tax-xita u jsib postu midfun fil-ħamrija jew fil-widien. Għadajjar kbar ukoll huma effettwati bil-pestiċida u mhux l-ewwel darba li numru ta' ħut imut ivvelenat kaġun ta' xi kimika tossika li tkun ħarġet minn xi impjant. Illum diffiċili tikkontrolla l-użu tal-pestiċidi għax il-bniedem hu egoist u ma jimpurtahx minn uliedna – l-aqwa li jħaxxen butu u miskin hu dak li ġej warajh. Inutli li teduka l-poplu fuq il-mezzi tal-midja għax minn widna jidħol u mill-oħra joħroġ. Jien nixtieq nistaqsi lil min hu responsabbli, jekk isirux testijiet fuq il-prodotti tal-ikel, kemm lokali kif ukoll dak impurtat, biex jaraw jekk ikunx fihom depożitu ta' pestiċida.